KOMISSION ASETUS (EU) 2022/1037,

annettu 29 päivänä kesäkuuta 2022,

Euroopan parlamentin ja neuvoston asetuksen (EY) N:o 1333/2008 liitteen II ja komission asetuksen (EU) N:o 231/2012 liitteen muuttamisesta siltä osin kuin on kyse glykolipidien käytöstä juomien säilöntäaineena

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 14 artiklan,

ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Komission asetuksen (EU) N:o 231/2012 (3) liitteessä vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.

(3) Unionin elintarvikelisäaineiden luettelo ja elintarvikelisäaineiden eritelmät voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai jäsenvaltion tai asianomaisen osapuolen hakemuksen johdosta.

(4) Komissiolle toimitettiin joulukuussa 2019 hakemus, joka koski glykolipidien käytön hyväksymistä säilöntäaineena maustetuissa juomissa, eräissä muissa ryhmään 14.1 ”Alkoholittomat juomat” kuuluvissa tuotteiden sekä alkoholittomissa oluissa ja mallasjuomissa.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi glykolipidien käytön turvallisuutta ehdotetussa käyttötarkoituksessa eli elintarvikelisäaineena. Elintarviketurvallisuusviranomainen vahvisti 4 päivänä toukokuuta 2021 antamassaan lausunnossa (4) aineen hyväksyttävän päiväsaannin arvoksi (ADI-arvoksi) 10 milligrammaa painokiloa kohti päivässä. Elintarviketurvallisuusviranomainen totesi, että suurin arvioitu altistuminen – 3,1 mg painokiloa kohti päivässä pikkulapsilla – on vahvistetun ADI-arvon rajoissa, ja katsoi, ettei altistuminen glykolipideille aiheuta turvallisuusriskiä käyttötarkoituksissa ja käyttömäärillä, joita hakija ehdottaa.

(6) Glykolipidejä tuottaa käymisprosessissa Dacryopinax spathularia -sieni. Kun glykolipidejä käytetään säilöntäaineena, ne pidentävät juomien säilyvyyttä suojaamalla niitä mikro-organismien aiheuttamalta pilaantumiselta ja estämällä patogeenisten mikro-organismien kasvun. Glykolipidit vaikuttavat hiivaan, homeisiin ja grampositiivisiin bakteereihin ja tarjoavat vaihtoehdon muille juomissa nykyisin hyväksytyille säilöntäaineille.

(7) Sen vuoksi on aiheellista hyväksyä glykolipidien käyttö säilöntäaineena hakemuksen piiriin kuuluvissa juomissa ja antaa kyseiselle lisäaineelle E-numero E 246.

(8) Glykolipidien (E 246) eritelmä olisi sisällytettävä asetuksen (EU) N:o 231/2012 liitteeseen, kun kyseinen lisäaine sisällytetään asetuksen (EY) N:o 1333/2008 liitteessä II vahvistettuun unionissa hyväksyttyjen elintarvikelisäaineiden luetteloon ensimmäisen kerran.

(9) Sen vuoksi asetuksia (EY) N:o 1333/2008 ja (EU) N:o 231/2012 olisi muutettava.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1333/2008 liite II tämän asetuksen liitteen I mukaisesti.

2 artikla Muutetaan asetuksen (EU) N:o 231/2012 liite tämän asetuksen liitteen II mukaisesti.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä kesäkuuta 2022. Komission puolesta Puheenjohtaja Ursula VON DER LEYEN

(1) EUVL L 354, 31.12.2008, s. 16.

(2) EUVL L 354, 31.12.2008, s. 1.

(3) Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).

(4) EFSA Journal (2021); 19(6):6609.